ARIN ชมกลิ่น (ตุ) ร้อน
ศึกอภิปรายรอบนี้ มีหนึ่งเรื่องที่คนในแวดวงหุ้นหูผึ่งทันที เมื่อ “นิคม บุญวิเศษ” ส.ส.บัญชีรายชื่อ พรรคพลังปวงชนไทย ออกมาแฉ…
ศึกอภิปรายรอบนี้ มีหนึ่งเรื่องที่คนในแวดวงหุ้นหูผึ่งทันที เมื่อ “นิคม บุญวิเศษ” ส.ส.บัญชีรายชื่อ พรรคพลังปวงชนไทย ออกมาแฉ…
20 ก.ค. 2565

ศึกอภิปรายรอบนี้ มีหนึ่งเรื่องที่คนในแวดวงหุ้นหูผึ่งทันที เมื่อ “นิคม บุญวิเศษ” ส.ส.บัญชีรายชื่อ พรรคพลังปวงชนไทย ออกมาแฉ…อุ๊ย อภิปรายไม่ไว้วางใจ “สุชาติ ชมกลิ่น” รัฐมนตรีว่าการกระทรวงแรงงาน ว่าด้วยเรื่องอนุมัติเงินกองทุนประกันสังคมไปเอื้อประโยชน์พวกพ้อง และระบุชัดนำเงินไปซื้อและปั่นหุ้นบริษัท อรินสิริ แลนด์ จำกัด (มหาชน) หรือ ARIN..!?? โดยมีคนที่ชื่อ “สอภอ” ร่วมก๊วน…
ทำให้ในช่วงที่ผ่านหุ้น ARIN มีการปรับขึ้นร้อนแรง สวนทางกับผลประกอบการที่ขาดทุนมาโดยตลอด…
ก็ชัดเจนว่า ARIN ถือหุ้นใหญ่โดย “วิมลจิต อรินทมะพงษ์” ซึ่งเป็นภรรยาของ “สุชาติ” สัดส่วน 21.67% แม้ปัจจุบันจะฝากหุ้นไว้ที่บลจ.เกียรตินาคินภัทร ซึ่งเป็น Custodian…ส่วน “สุชาติ” ถือหุ้นใหญ่เบอร์ 3 สัดส่วน 13.33% ฝากหุ้นไว้ที่บลจ.เอ็มเอฟซี…
กลายเป็น ARIN ชมกลิ่นตุ ๆ ที่ทำให้นักลงทุนใคร่อยากรู้ ว่าเรื่องดังกล่าวจริงเท็จประการใด หรือเป็นแค่เกมการเมืองเพื่อต้องการดิสเครดิตกัน..?
ทว่าย้อนดูราคาหุ้น ARIN ในช่วงที่ผ่านมา ก็วิ่งปรู๊ดปร๊าดผิดปกติวิสัยนะ บางวันชนซิลลิ่งหน้าตาเฉย เคยทำสถิติวิ่งไปแตะระดับสูงสุดที่ 7.45 บาทเสียด้วยซ้ำ ก่อนจะย่อลงมาซื้อขายที่ 6 บาทเศษ ๆ…ทั้ง ๆ ที่ไม่มีสตอรี่เชิงบวกรองรับแต่อย่างใด โดยในรอบ 6 เดือนที่ผ่านมา ราคาปรับขึ้นไปแล้วกว่า 200%
เรียกว่า ราคาวิ่งแบบ No สน No แคร์ ปัจจัยพื้นฐานเลยทีเดียว..!!
ถ้ามาดูงบการเงินของ ARIN จะเห็นว่าขาดทุนซ้ำซากมา 3 ปีซ้อน ไล่มาตั้งแต่ปี 2562 ขาดทุน 14 ล้านบาท จากรายได้รวม 162 ล้านบาท อัตรากำไรสุทธิ -8.71% ส่วนปี 2563 ขาดทุนเพิ่มเป็น 37 ล้านบาท จากรายได้รวม 73 ล้านบาท อัตรากำไรสุทธิ -50.50% และปี 2564 ขาดทุนปาไป 54 ล้านบาท จากรายได้รวม 186 ล้านบาท อัตรากำไรสุทธิ -29.31%
ขณะที่ไตรมาส 1/2565 ขาดทุน 6.70 ล้านบาท จากรายได้รวม 128 ล้านบาท อัตรากำไรสุทธิ -6.70%
ปีนี้ก็ยังไม่เห็นวี่แววว่าจะเทิร์นอะราวด์เลยนะ..!!
เอาเป็นว่า ตั้งแต่ ARIN เข้าตลาดหลักทรัพย์ฯ มา ยังสะกดคำว่ากำไรไม่เป็นเลยด้วยซ้ำ…
แล้วถ้าไปดูไส้ใน ยิ่งน่าต๊กกะใจ เพราะ ณ วันที่ 31 มี.ค. 2565 ARIN มีเงินสดและรายการเทียบเท่าเงินสดติดกระเป๋าแค่ 4.83 ล้านบาทเท่านั้น ดูตัวเลขไม่ผิดหรอกนะ…มีแค่นั้นจริง ๆ แต่มีส่วนของหนี้สินระยะยาวส่วนที่ถึงกำหนดชำระภายในหนึ่งปี 255.48 ล้านบาท โดยมีตัวเลขขาดทุนสะสมยังไม่ได้จัดสรรอยู่ที่ 94.13 ล้านบาท…
เข้าข่ายสภาพคล่องตึงมือ…แต่หนี้สินบานตะไทนะเนี่ย..???
มิน่าถึงว่าทำไมไม่เห็นข่าวคราวการเปิดโครงการใหม่ในปี 2565 ของ ARIN เลย…ทั้ง ๆ ที่ค่ายอื่น ๆ เปิดโครงการใหม่กันโครม ๆ ที่แท้ก็เป็นเช่นนี้นี่เอง…
เมื่อครั้งตอนหุ้นตัวนี้จะเข้าตลาดหลักทรัพย์ฯ ก็ขลุกขลัก มีเหตุให้ต้องเลื่อนแล้วเลื่อนอีก แถมต้องเปลี่ยนผู้จัดการการจัดจำหน่าย หรืออันเดอร์ไรท์ฯ ด้วยนะ…แต่สุดท้าย ARIN ก็เข้าเทรดจนได้ในวันที่ 10 ก.ค. 2562 ซึ่งปิดเทรดวันแรกต่ำจอง 20.56% จากราคาไอพีโอ 1.80 บาท
กลายเป็นหนึ่งในหุ้นไอพีโอสยองที่สร้างความเจ็บช้ำให้กับนักลงทุน…
เท่าที่ไล่เลียงมา ก็ยังไม่มีเหตุจะทำให้หุ้น ARIN วิ่งปรู๊ดปร๊าดได้ขนาดนี้นะ…แล้ววิ่งได้ไงละเนี่ย..!! เรื่องนี้น่าจะต้องถึงหูตลาดหลักทรัพย์ฯ และก.ล.ต.แล้วล่ะ..??
ส่วนจะไปเกี่ยวข้องกับ “สอภอ” ไหนหรือเปล่า..? ไม่อยากพูดเยอะเจ็บคอ..!!!
…อิ อิ อิ…